ICQ

ICQ היא תוכנת מסרים מיידיים שפותחה על ידי חברת מיראביליס הישראלית. היא הופצה לראשונה בנובמבר 1996 והייתה שירות מסרים מיידיים הראשון באינטרנט. עד סוף שנת 2000, צברה התוכנה כ-100 מיליון משתמשים רשומים. עם השנים ירדה מגדולתה.

נכון לשנת 2020 היא עדיין זמינה, בגרסה למחשבים אישיים וגרסה לטלפונים ניידים עם מערכת הפעלה אנדרואיד או iOS של אפל.

מקור השם 
ICQ נהגה כ"איי. סי. קיו". הגיית האותיות נשמעת כמו המשפט "I Seek You" שפירושו "אני מחפש אותך". זאת בהתאם לשימוש של התוכנה, תקשורת בין אנשים באופן מיידי.

היסטוריה 
חברת מיראביליס נוסדה ביוני 1996, על ידי ארבעה ישראלים: יאיר גולדפינגר, ספי ויגיסר, אמנון עמיר ואריק ורדי, בנו של איש העסקים יוסי ורדי. הארבעה הבינו שישנם אנשים רבים המחוברים לרשת האינטרנט וגולשים באמצעות מערכת הפעלה שאינה UNIX, וכי לא קיימת תוכנה שתאפשר חיבור מיידי ביניהם. מה שהיה חסר זו הטכנולוגיה לאיתור ולקישור בין אנשים במערכת ההפעלה "חלונות" של מיקרוסופט.

הטכנולוגיה שפיתחה ICQ נתנה תנופה לתחום המסרים המיידיים. היא הופצה בחינם וזכתה להצלחה ולקהל משתמשים רחב. פחות משנתיים מיום הקמתה, כ-11.5 מיליון איש התקינו את התוכנה, וקצב ההצטרפות הגיע ל-57,000 איש מדי יום. הצלחתה הביאה את חברת אמריקה און ליין לרכוש את מיראביליס ב-8 ביוני 1998, תמורת 407 מיליון דולר. היה זה הסכום הגבוה ביותר אי פעם שבו נמכרה חברת היי-טק ישראלית.

לאחר רכישתה הובילה ICQ את שוק המסרים המיידיים העולמי כשהיא מציגה חידושים טכנולוגיים ומוצריים שאומצו על ידי חלק גדול מהמתחרים בתחום. השימוש בתכונה המשיך לגדול בקצב מהיר, בסוף שנת 2000 הודיע אמריקה און ליין כי היא הותקנה כבר על ידי כ-300 מיליון משתמשים, כאחד מכל ארבעה גולשים בעולם כולו אז השתמש ב-ICQ, שמתוכם כ-9 מיליון גולשים השתמשו ב-ICQ מדי יום. בשנת 2001 רשמה ICQ הכנסות של כ-150 מיליון דולר, בעיקר משירותי פרסום. לאחר שיא זה החל השימוש בתוכנה לרדת לטובת תכונות מתחרות, המתחרה העיקרית הייתה "MSN Messenger" (שנקרא אחר כך Windows Live Messenger) והופצה על ידי חברת מיקרוסופט כחלק ממערכת ההפעלה Microsoft Windows. לחברת אמריקה און ליין עצמה הייתה תוכנה מתחרה בשם AIM. חברה ישראלית נוספת הציעה תוכנה בשם אודיגו. מתחרה משמעותית נוספת הייתה Yahoo! Messenger . בין 1999 ל-2003 הייתה בראש רשימת "התוכנות המורדות ביותר באינטרנט" לפי Download.com, אתר ההורדות הגדול באינטרנט. במאי 2003 עקפה אותה תוכנת קאזה כתוכנה הפופולרית ביותר.

בין השנים 1998 ועד שנת 2003 ICQ נוהלה על ידי אריאל ירניצקי ואבי שכטר, במקומם מונה מרק ברנשטיין, שעזב לאחר חודשיים בתפקיד. כשליש מתוך 120 עובדי החברה פוטרו עקב ירידה בהכנסות. אחר כך מונה אורי גילים (שניהל את כל חטיבת המסרים המיידיים באמריקה און ליין שכללה גם את AIM) שניהל את החברה עד סוף 2008. כדי להגדיל את נתח השוק עברה ICQ להפצה אקטיבית של התוכנה דרך שותפים אסטרטגיים, במקום להסתמך רק על שיווק ויראלי מפה לאוזן. השיווק נעשה באמצעות פורטלים, חברות טלוויזיה, חברות סלולר וספקיות אינטרנט. בעיקר על ידי יצירת גרסאות מקומיות עם שותפים מקומיים. בישראל, החל מ-2005 השותפה המקומית של ICQ הייתה פורטל נענע. במרץ 2007 הוחלפה על ידי וואלה!. ביולי 2008 הושקה גרסת "וואלה!icq", שהופצה באמצעות אתר וואלה!. היא כללה מגוון תכונות ויישומים נוספים דוגמת שליחת SMS חינם, שירות "עקוב אחריי" ישירות לסלולרי, שירות מולטי צ'ט, משחקים וגלריית רגשונים.

ב-2009 מונה אליאב משה למנהל החברה. בשנת 2009 מספר המשתמשים הפעילים בתוכנה עמד על כ-38 מיליון משמשים בעולם בחודש, ויחד עם AIM היו לה כ-65 מיליון משתמשים, לעומת 273 מיליון למסנג'ר של MSN וכ-118 מיליון למסנג'ר של יאהו. בארצות הברית, מספר המשתמשים ב-ICQ היה זניח, והחברה החלה להתמקד בעיקר בשווקים של ישראל, מרכז ומזרח אירופה ורוסיה. לפי ההערכות הכנסות החברה היו אז כ-20 מיליון דולר בשנה.

באפריל 2010 נמכרה התוכנה לחברת DST Global , חלק מקבוצת Mail.Ru Group הרוסית, תמורת 187.5 מיליון דולר. ב-12 ביוני 2012 החליטה הנהלת Mail.Ru לסגור את מרכז הפיתוח של ICQ בישראל.

בחודש מרץ 2016 פרסמה ICQ את קוד המקור בפלטפורמת GitHub.

גרסאות
 הגרסה הראשונה הופצה בנובמבר 1996 עם אפשרות לשלוח ולקבל הודעות טקסט בלבד
 ICQ 99a/b - הגרסה הראשונה שהופצה באופן נרחב.
 ICQ 2000 - נוספה אפשרות לשמירת תזכורות, ונוספו גרסאות עם ממשק משתמש בשפות שונות (לא רק באנגלית).
 ICQ 2001 - נוספה אפשרות לשמור את רשימת אנשי הקשר על השרתים כך שמשתמשים יכלו להשתמש בתוכנה ממספר מחשבים.
 ICQ 2002 - הגרסה האחרונה שבה לא שולבו פרסומות (עד אז החברה מכרה שטחי פרסום בעיקר באתר שלה שגם היה פופולרי).
 ICQ Lite ו-ICQ Pro 2003 - בשנת 2003 יצאה גרסת ה-ICQ-לייט, שהייתה מיועדת למשתמשים שמעוניינים במספר פיצ'רים קטן מזה של הגרסה הרגילה, שקיבלה את השם ICQ Pro.
 ICQ 4 - הגרסה הושקה בספטמבר 2004 וכללה את ה-Xtraz, שאפשר הכנסה פשוטה של אלמנטים חדשים לתוכנה, משחקים, תמונות, ומשלוח כרטיסי ברכה.
 ICQ 5 - כללה לראשונה גרסה לטלפונים חכמים.
 6 ICQ - הושקה באפריל 2007 והציעה פלטפורמה אחת המאפשרת העברת מסרים מיידיים, שליחת הודעות SMS וכן ביצוע שיחות טלפון קוליות ושיחות וידאו. כולל אפשרויות מתקדמות בתחום שיחות הווידאו, שליחת SMS בצורה נוחה יותר מהתוכנה וממשק משתמש נוח יותר להעברת קבצים. צלילי התוכנה הופקו על ידי הרכב מוזיקלי Infected Mushroom.
 6.5 ICQ - הושקה במרץ 2009 עם עיצוב חדש לממשק המשתמש, שהתמקד בשליחת הודעות SMS בחינם. עם גישה ישירה לשירותי SMS מרשימת אנשי הקשר של המשתמש, ואפשרות לבחור חתימה משתנה להודעות הטקסט, ולשלבה בהודעות. הושקה גם גרסה לאייפון של חברת אפל, שהגיעה מיד למקום הראשון בדירוג יישומי החינם שלה שהותקנו על ידי משתמשי אייפון בישראל וגרמניה.
 7 ICQ - הושקה בינואר 2010, וכללה יישום המכונה Social Messaging, שאפשר לראשונה חיבור ישיר לרשתות חברתיות כגון פייסבוק וטוויטר. בנוסף, ליד רשימת אנשי הקשר של המשתמש הופיעו, בלשונית נפרדת, עדכונים בזמן אמת לגבי חבריו מהרשתות החברתיות.
 ICQ 8 - הושקה בפברואר 2012, הגרסה האחרונה שפותחה בישראל.
 ICQ 10 - פותחה על ידי הצוות של Mail.Ru Group ברוסיה והושקה בינואר 2016.

אפשרויות 
 תוכנת ICQ כוללת שליחת מסרים מיידיים, שאפשרית גם כאשר המשתמש אינו מחובר, שיחות הכוללות מספר משתמשים בו זמנית, שליחת SMS חינם מהשירות לטלפונים ניידים, אפשרות להעברת קבצים בין המשתמשים, כרטיסי ברכה (e-cards), משחקים המאפשרים למספר משתמשים לשחק יחדיו ואפשרויות חיפוש למשתמש.
 בגרסת ICQ6.5 מוצעת פלטפורמת תקשורת אחת המאפשרת למשתמש מגוון תצורות תקשורת: העברת מסרים מיידיים, שליחת הודעות SMS וביצוע שיחות קוליות ושיחות וידאו.
 פסקול התוכנה חודש על ידי הצמד המוזיקלי אינפקטד משרום. תכונות נוספות ב-ICQ 7.2 כוללות Quick IM, כלומר אפשרות לשלוח מסר מיידי מבלי לפתוח חלון שיחה, שירות "עקוב אחריי" ישירות לטלפון הנייד, שירות מולטי-צ'אט ותמיכת זלנגו, שפת האיורים שפותחה בישראל.

מוצרים נוספים 
ICQ מספקת מוצרים ושירותים נוספים בהם:
 ICQ TV - מגזין וידאו מקוון לבני נוער המשדר תכנים 24 שעות ביממה.
 ICQ Game Center - פלטפורמת משחקים המאפשרת למשתמש לשחק מול משתמשים נוספים.
 ICQ2Go - שימוש ב-ICQ באמצעות בדפדפן וללא התקנת תוכנה באמצעות (באמצעות פורט 80 להתקשרות).
 Mobile IM - גרסה לטלפונים חכמים, נפתח שירות מסרים מיידיים להורדה לסלולר, הכולל אפליקציית ICQ לאייפון וגרסת בטא ל-Windows Mobile.
 ICQ on WAP - למשתמשי ICQ שרצו להתחבר דרך הטלפון הנייד פותח שירות ICQ on WAP המאפשר להתחבר לחשבון מהדפדפן בטלפון הנייד באמצעות WAP.

UIN - מספר המנוי 
מספר ה-UIN הוטבע על ידי חברת מיראביליס, כשמו של מספר המשתמש הנקרא באנגלית Universal Internet Number, או Unified Identification Number. כל משתמש מקבל UIN עם הירשמו. בניגוד לתוכנות מסרים מיידיים אחרות, ב-ICQ האינפורמציה היחידה הקבועה למשתמש היא מספר ה-UIN שלו, אף על פי שניתן לחפש משתמשים אחרים על ידי כתובת המייל שעדכנו או על ידי על פרט אחר שעודכן על ידם במידע הציבורי שלהם. בנוסף יכול המשתמש לשנות את כל המידע על עצמו מבלי שייאלץ להירשם מחדש כיוון ששינה את פרטיו.

כתגובה לגנבות של מספרי UIN, או מכירה של מספרי UIN אטרקטיביים במיוחד, החלה חברת ICQ (משנת 1999 ואילך) לאחסן כתובות מייל הקשורות למספר UIN מסוים . בצורה זו, אפשר לעיתים להחזיר מספרים שנגנבו אל בעליהם החוקיים.

חלופות 
ל-ICQ קיימות מספר תוכנות חלופיות חופשיות, בהן:
 Pidgin - תוכנה המשלבת רשימות מתוכנות שונות, ביניהן: MSN Messenger, AOL Messenger, IRC ו־ICQ.
 מירנדה IM - תוכנה המשלבת רשימות גם מתוכנות אחרות כגון: ICQ, MSN Messenger, AOL Messenger, IRC וכדומה. תוכנה עם תוספות רבות המאפשרים להתאים את התוכנה לפי צורכי המשתמש.

לקריאה נוספת

קישורים חיצוניים

הערות שוליים

ישראל: המצאות
תוכנות מסרים מיידיים
תוכנות שהושקו ב-1996
I